b'\n_START_ARTICLE_\nBaccio Bandinelli\n_START_SECTION_\nBiografia\n_START_PARAGRAPH_\nFill d\'un orfebre eminent, de qui va aprendre els primers rudiments de dibuix, va mostrar una preco\xc3\xa7 inclinaci\xc3\xb3 cap a les belles arts i va ser posat sota la tutela de Francesco Rustici, escultor amic de Leonardo da Vinci amb qui va fer r\xc3\xa0pids progressos. _NEWLINE_La motivaci\xc3\xb3 predominant a la seva vida semblen haver estat la gelosia que li causaven d\'altres artistes, com Benvenuto Cellini i Miquel \xc3\x80ngel. Semblava segur de les seves qualitats, i era fam\xc3\xb3s per la seva arrog\xc3\xa0ncia, per\xc3\xb2 a la vegada sospitava dels seus col\xc2\xb7legues i va tenir topades amb ells. Es diu que va trossejar el cartr\xc3\xb3 de Miquel \xc3\x80ngel per a La batalla de Cascina (el que era poc menys que una heretgia) durant un rampell._NEWLINE_\xc3\x89s considerat pels seus defensors com inferior en escultura solament a Miquel \xc3\x80ngel, encara que la cr\xc3\xadtica majorit\xc3\xa0ria creu que el van superar igualment Cellini i Giambologna. El seu estil \xc3\xa9s molt q\xc3\xbcestionat per les seves formes pesants, que intenten d\'\xc3\xa9sser imponents i expressives per\xc3\xb2 cauen en un c\xc3\xa0non culturista una mica matusser i rostres amb ganyotes teatrals._NEWLINE_La comparaci\xc3\xb3 entre Miquel \xc3\x80ngel i Bandinelli va ser possible de manera directa en vida de tots dos artistes, quan ell va col\xc2\xb7locar el seu grup colossal de marbre d\'H\xc3\xa8rcules i Caco (5,05 metres), a la Piazza della Signoria, prop del David. _NEWLINE_El grup H\xc3\xa8rcules i Caco va ser un enc\xc3\xa0rrec del papa Climent VII, de la fam\xc3\xadlia M\xc3\xa8dici. Bandinelli, al contrari que Miquel \xc3\x80ngel (que tenia idees republicanes), va recolzar sempre la dinastia M\xc3\xa8dici. Aquest suport li va permetre d\'acaparar enc\xc3\xa0rrecs mentre la mencionada fam\xc3\xadlia va governar Flor\xc3\xa8ncia, per\xc3\xb2 igualment li va ocasionar cr\xc3\xadtiques perqu\xc3\xa8 els M\xc3\xa9dicis eren impopulars i tir\xc3\xa0nics. _NEWLINE_Per a la seva obra mestra, Bandinelli va ensenyar el papa diversos models fets en cera. L\'any 1527, quan Bandinelli havia tallat l\'escultura en marbre de Carrara fins a l\'abdomen d\'H\xc3\xa8rcules, el papa va ser pres presoner a Roma i a Flor\xc3\xa8ncia, enemics dels M\xc3\xa8dici van expulsar a Hip\xc3\xb2lit de M\xc3\xa8dici de la ciutat. Bandinelli, com a partidari dels M\xc3\xa8dici, va haver d\'exiliar-se. Tres anys m\xc3\xa9s tard, el 1530, les tropes de l\'emperador Carles V van prendre Flor\xc3\xa8ncia despr\xc3\xa9s d\'un llarg setge, el papa Climent VII va col\xc2\xb7locar el seu fill il\xc2\xb7leg\xc3\xadtim Alexandre de M\xc3\xa8dici com a duc i Bandinelli va poder tornar i continuar amb el seu treball a l\'est\xc3\xa0tua._NEWLINE_Finalment, el 1534 va acabar l\'obra que va ser transportada a la Piazza della Signoria i col\xc2\xb7locada en el seu pedestal de marbre, a la vora del David de Miquel \xc3\x80ngel, que s\'havia proposat de superar. Per\xc3\xb2 va ser ridiculitzada des del primer moment; Benvenuto Cellini va comparar el grup a "un sac ple de melons" per la seva musculatura exagerada. Va ser restaurada entre febrer i abril de 1994. _NEWLINE_Despr\xc3\xa9s d\'aquestes cr\xc3\xadtiques, Bandinelli va intentar de sabotejar la carrera de Cellini i perjudicar tamb\xc3\xa9 el jove Giambologna. _NEWLINE_Va fundar una acad\xc3\xa8mia a Roma (1531) i una altra a Flor\xc3\xa8ncia (1550).'